gõYkarancho Otmo!
 Goroz bhasli tednam don-tin khepo Mumboi vochun ailom. Mumboi vochpa khatir bosin provas kela title-i pavtti mhojea mhakach ek onnbhov meulo. Moddganvchean Mumboi vochpak suttleli bos, mannkulea Gõychi xim' utrun vorixtt Maharaxttrant proves korpa khatir vegan dhanvta, tednam hanv porki vattarant bhitor sorlam mhonnpachem monant ghunvot ravta. Uprant hem prokiponn mhoji savlli zal'le porim mhojeach sangata ravta ani porot-porot toch porkeaponnacho bhas korta. "Tum porki vattarant asa. Hea porki vattarant tuzo mayecho konn na. Hea porki vattarant tum je dis, vell sartolo, te tum meklleponnan sarcho na. Choddso vell - dis porkeponna khala chepotuch sartolo. " Punn jednam sangata aslelim her Gõykar bhav-bhoinni tea porki vattarant legit Konknnintlean gozali-khobro kortat teo mhojea kanar sadoutoch, hanv Gõychea Gõyant aslolea vori mhaka dista. Mhoje maincho konn tori mhoje sorbhonvtim asloleachi khos bhogta. Hi khos toxich lambchi lamb bhogche khatir ani tantuntlean mhoji fattich soddinaslelea porkiponnacher khontt marun konnxak sorchem mhunn, mhojem dhean-mon-kan bosint amche bhaxentlean uloyteleanche gozalim kodde mud'dom zaun 'tune' kortam.
 Sollavea-sotravea xekddeantlea ani tea adlea legit Konknnichea itihasachim panam niyallachim oklam laun vachunk boslear, tea kallar Gõyant Konknni bhaxechem sthan kitem aslem, ti koxi gholltali ani te ghollnnentlean fuddarak vingodd-vingodd prokaram udexim sahit'yachea girest daizan ti koxi fulot-palet ravli tachi vollokh ghoddta. Tea kallar Gõyant Konknni bhas bori ful'li. Prouddtayek (adulthood) pavli. Tizli. Oxem zata-zata, Gõy Konknnichem mullpitt zalem. Punn az hea mullpittachi il'li-il'li korun mullavi bhas kosllot vochunk suru zalea mhonnpachem amkam disun yeta.
 Eka kallar, Gõykar mhollear Konknni monis aslo. Punn aicho Gõykar "Konknni monis" soddun her sogllem zala. Aichea Gõychea Konknneak Konknni mhonnona borabor tachem tondd bavta, kusta. Aichea Konknnea hujir vo samkar Konknnicheo khobro ulounk laglear, tachea tonddar Konknni bhaxechea sombondan dvesachim chin'nam distat. Az Gõychea sorvsadaronn lonknneak aple bhaxechi il'li-i umed na. Thokos gheun, vegllea-vegllea rupan tika khelloupachi gozal sodduch. Lojechi gozal mhollear taka aplich bhas uloupak loz dista, unneponn bhogta. Az taka aple bhaxecho samball korunk - Konknni potram-masikank jairati divop, tim viktim gheun vachop, tim chaluch urchim mhunn aplea thaim ghoddta ti mozot divop - kuddik, monak ani bolsak boll ason-ui to "durboll" zata. Apnnak aple bhaxe thaim bandilki asa hachi zann ason-ui to aplech bhaxecho porki zala.
 Gõy ani Konknni - hankam konnacheanuch, kednach chorun vhorunk vo toddpak zaina toslo sombond asa. Gõy mhonntanch Konknni monis ubo zata. Gõykaranche he Konknni bhaxent tacho jiv asa. Tacho otmo asa. Vollokh asa. Identity asa. Konknni bhaxent Gõykaranchem girest oxem daiz asa. Punn aichea Gõyantli Konknni pillgi hea girest daizacher thukot asa. Gõy ani Konknni hea sombondacher visor ghalit asa. Tech khatir aicho Gõykar aplea uloupantlean, chalint-lean, nhespantlean pox'chimi sur ugddapo korta. Sogllech Gõykar tor utt'ttam-bostam Gõy ani Konknnicho sombondh aple veglle chali-ritintlean tor oxech osokt korit ravle zalear, Konknni mati khait ravteli. Ani oxem zait zalear, kall sorta-sorta, anik ek sonvskrutay fukott na-nopoxchat zateli.
 Konknni bhas hi protek Gõykaranchi avoy-bhas. Konknni hi protek Gõykaracho atmo asa. He Konknni bhaxent Gõykaranchi identity (khaxeleponn) asa. Itlench nhoi, tor Konknni bhas hi dor eka Gõykaracho fatti-konno. Ho amcho fatti-konno he fuddem matui bagonk favona. Ho amcho otmo amich marun uddounk tor matui favona. Fuddem yetelea xekddeantuch nhoi, tor te poros-ui fuddem ho amcho fatti-konno nitt ubo dovrun, Konknnichi khori, niz seva-chakri korun amche sonvskrutayecho atmo jivo dovrunk amche bhitorli favo titli tank asa kay?
 Subscribe to: Post Comments (Atom)
- ► 2013 (42)
- ► 2012 (16)
- ► 2011 (20)
- ► 2010 (21)
- ► 2009 (26)
(29)
(14)
- Duxtt Zon'var! Mon'xantlem!
 - Mel'le Kuddik Okman Ho?
 - Gõykar Orde Tokleche?
 - Favona Tem Mellona?
 - Obsoegank Guneanvkari Konn?
 - 'Tum Konknni Pustok Kiteak Kaddina? '
- gõYkarancho Otmo!
 - Mon'xachem Mol Kitem?
 - ▼ July (14)
- A big e-welcome to you. Tumcam Maie-mogacho ieukar. Enjoy Life - This is not a rehearsal! Konkani uloi, boroi, vach ani samball - sodankal. Hich Goenchi osmitai ani amchem khalxelponn. Goenchi amchi Konkani bhas! Ekvottachem saddon Goenkaranchem. This is Gaspar Almeida from Parra, Bardez, Goa, based in Kuwait and am connected with the www. goa-world. com website created by Ulysses Menezes, and as Moderator of the famous first of its kind Gulf-Goans e-Newsletter (since 1994) and The Goan Forum and several Goan and Indian associations and forums and e-forums in Goa, India, Kuwait, The Middle East and worldwide. 